อาชีพใดบ้างที่เปรียบเทียบกับนักลงทุน VI
ยามหรือ รปภ. ทำงานยากทั้งที่รายได้ดี ซึ่งคิดว่ามันเป็นงานที่ง่ายและไม่ต้องอาศัยทักษะอะไรเลย  แต่กลับเป็นงานที่  “ทำยาก” เพราะธรรมชาติของคนนั้นมักจะอยู่นิ่ง ๆ  นานมากไม่ค่อยได้  บางทีอาจจะเป็นเพราะยีนของมนุษย์บอกให้มนุษย์ต้องไม่อยู่นิ่ง  ต้องเคลื่อนไหวเพื่อหาอาหารและทำกิจกรรมต่าง ๆ  เพื่อให้อยู่รอดและเผยแพร่เผ่าพันธุ์  มนุษย์ที่  “ขี้เกียจ”  เอาแต่อยู่นิ่ง ๆ  นั้น  ตายหรือสูญพันธุ์ไปหมดแล้ว  คนที่เหลือรอดมาได้ส่วนใหญ่ก็จะต้องขยันและ “ทำงาน”  ไม่อยู่เฉย ๆ  “ทั้งวัน” ดังนั้น  อาชีพ รปภ. จึงเป็นอาชีพที่คนไม่ชอบหรือไม่อยากทำและดังนั้นนายจ้างก็มักจะต้องจ่ายค่าจ้างดีกว่าอีกหลายอาชีพเช่นงานก่อสร้างที่ดูเหมือนว่าจะ “ทำงาน” หนักกว่ามาก บางทีอาชีพนักลงทุนก็ไม่ได้ต่างจากพวกเขามากนัก รปภ. นั้นนั่งนิ่ง ๆ  คอยระแวดระวังเพื่อรักษาความปลอดภัยทรัพย์สินภายในสถานที่  นักลงทุนเองก็มักจะอยู่นิ่ง ๆ เพื่อรักษาความปลอดภัยของทรัพย์สินคือพอร์ตการลงทุนเช่นเดียวกัน

แน่นอนว่านักลงทุนนั้นต้องอาศัยความสามารถในการวิเคราะห์สูงกว่ารปภ.มาก  และก็ไม่ได้ต้องการแค่รักษาความปลอดภัยทรัพย์สิน ต้องการสร้างการเติบโตของทรัพย์สินด้วย มันเป็นงานที่ต้องอาศัยความ “นิ่ง”  และการคอยระแวดระวังเพื่อที่จะรักษาความปลอดภัยให้กับทรัพย์สินในความรับผิดชอบ และนี่ก็เป็นเรื่อง  “ยาก”  เพราะมัน  “ผิดธรรมชาติ” ของคน  การนิ่งหรือเคลื่อนไหวให้น้อยหรือทำให้น้อยนั้น  วอเร็น บัฟเฟตต์ บอกว่าเป็นสิ่งสำคัญที่จะช่วยให้เราประสบความสำเร็จ  เขาเคยบอกให้คิดเปรียบเปรยว่าในชีวิตมีโอกาสที่จะลงทุนในหุ้นได้แค่ 20 ตัวเท่านั้น  ดังนั้น ก็จะคิดว่าต้องลงทุนในหุ้นที่ดีที่สุดและถือให้ยาวที่สุดและนั่นจะทำให้เราประสบความสำเร็จในการลงทุน

อาชีพคนขับรถบรรทุกส่งสินค้าทางไกลที่จะต้องตระเวนไปทั่วประเทศ ปีเตอร์ ลินช์ เคยบอกว่าถ้ามีอาชีพเป็นคนขับรถบรรทุกก็น่าจะได้เปรียบในฐานะของการเป็นนักลงทุน เหตุผลเป็นเพราะว่าคนขับรถบรรทุกจะได้สัมผัสกับชีวิตของผู้คนทั่วประเทศรวมถึงสินค้าต่าง ๆ ที่ขายดีและเป็นที่ต้องการของคนส่วนใหญ่ พวกเขามีข้อมูลที่ “ทันสมัยที่สุด”  ที่จะรู้ว่าอะไรกำลัง “มาแรง” เป็นที่นิยม ไล่ไปตั้งแต่เรื่องของความคิดของคนในที่ต่าง ๆ  ไปจนถึงสินค้าที่เริ่มขายดีขึ้นหรือตกต่ำลงที่ถูกขนส่งโดยรถบรรทุกที่เดินทางไปทั่วประเทศ และสิ่งเหล่านี้เป็นสิ่งที่จำเป็นในการที่จะเลือกลงทุนทั้งในระยะสั้นและระยะยาว

สำหรับประเด็นอาชีพขับรถบรรทุกนั้น น่าจะเปรียบเทียบกับ VI ที่ยังนิยมการเทรดหุ้นมากกว่า VI แนวซุปเปอร์สต็อกที่เน้นการลงทุนระยะยาวที่จะประสบความสำเร็จมากกว่าโดยการ “นิ่ง”  ในส่วนของ VI ที่ยังชอบเทรดหรือซื้อขายหุ้นอิงจากพื้นฐานและราคาหุ้นที่เหมาะสมในช่วงระยะเวลาหนึ่งนั้น พวกเขาต้องการ  Catalyst หรือตัวเร่งปฏิกิริยาที่จะทำให้หุ้นขึ้นหรือลงอย่างรวดเร็วเพื่อที่จะใช้ในการฉวยโอกาสซื้อหรือขายหุ้นในช่วงสั้น ๆ  ด้วย ฮีโร่ของ VI ในกลุ่มนี้ก็คือปีเตอร์ ลินช์ที่ยังอาศัยสถานการณ์ในการลงทุนประกอบกับพื้นฐานระยะยาวของกิจการด้วย
ความรู้ทางการเงิน,ข่าวเศรษฐกิจและการเงิน